《百神觞祝歌为梁伯潜寿母》
明代·区怀瑞

崧台片片紫霞起，飞入沥湖醉湖水。金母龙车三万里，渴龙吸香霞觞里。

台边仙子冰雪姿，松花上下金屈卮。洞宫翠老祝融琯，双成舞曲王登吹。

人间亦有瑶池路，青鸟传书不足慕。煖烟萱迸吉祥春，宝林桂茁长生树。

桂丹萱碧自年年，石室閒居阅大千。未论百神聚环佩，且看莱子乐蹁跹。

作者简介：广东高明人，字启图。少有才，为辅臣赵志皋所重。天启七年举人，授当阳县知县。时县邑残破不堪，莅任后设义仓，兴学校，招集逃亡，民得稍安，有政声。后补平山令，告归。有《趋庭稿》、《游燕草》、《游滁草》等。